In nomine Domini Dei æterni Salvatoris nostri Jesu Christi, Heriveus ejusdem propitiante miseratione humilis Eduorum episcopus. Si pastoralem a Deo nobis commissam curam digna et Deo placita sollicitudine providemus et in pascendis atque enutriendis dominici gregis collegiis operam damus, ad repromissa bonis servis a summo pastore præmia percipienda gressus nostros dirigi, ipso duce, non diffidimus. Quapropter noverit omnium sanctæ Dei Ecclesiæ fidelium præsentium scilicet et futurorum generalis unanimitas, quoniam cum de variis memoratæ nostræ ecclesiæ incommoditatibus præcordialiter moveremur, et specialiter de congregatione ejusdem sanctæ matris, qualiter in divinis cultibus condigna sinceritate subsisteret, cum rectoribus illius sollicite tractaremus, præcipue autem cum veneranda genitrice donna Yrmengardi illustri comitissa, hujus possibilitatis consilium expeteremus, quam tanto noveramus in hujusmodi incrementis voluntariam, quanto de nostra salute non dubitamus amplius esse sollicitam, reperimus horum omnium consilio quandam nostræ potestatis villam olim a nostra ecclesia injuste alienatam et antecessorum nostrorum studio nonis et decimis eidem servatis solemniter receptam, Mariniacum videlicet, sitam in comitatu Nivernensi super fluvium Icaunam, talibus obsequiis commodam, quam canonicorum prædictæ congregationis, et egregii patroni nostri beati Nazarii usibus destinavimus æternaliter possidendam cum omnibus ad se juste et legaliter pertinentibus quæsitis et inquirendis, et cum mansis quinque sitis in comitatu Avalensi diversis in locis positis atque a possessoribus jam dictæ villæ simili jure possessis. In comitatu etiam Augustudunensi in montibus scilicet eidem civitati prominentibus mansos duos penitus absos et omni cultura destitutos, pascuis solummodo animalium aptos, quos de potestate comitali domnus Jonas antecessor noster regia auctoritate adeptus est, in loco videlicet quem Porcariam incolæ appellant; juxta murum quoque civitatis, in loco quem Brolium nuncupant, mansum unum similiter absum; ortum similiter ad villam Arneias pertinentem, ad quam et ipse mansus visus est pertinuisse et Ortolanum nomine... cum uxore et liberis, pistorem vero nomine... cum uxore et liberis, coquum necnon nomine Budinum cum uxore et liberis. Hos omnes tam mansos quam servientes cum supradicta villa et omnibus jam dictis rebus jure prædicto prælibatæ congregationis in perpetuum habendos et dominandos mancipavimus. Unde et hoc piæ institutionis testamentum fieri decrevimus, successorum nostrorum venerandam assensum præbere orantes successionem, per quod statuentes decernimus et pontificali auctoritate confirmamus ut supradictas res cum omnibus supra consignatis fratres memorati collegii, sicut reliquas res ad eorum generalitatem pertinentes canonico jure possideant et inviolabiliter, prout communi utilitati melius visum fuerit, disponant atque regant, nullo inquietante aut dirumpente. Omnium igitur prælatorum et secularium principum et virorum nobilium una cum prædicti ordinis patribus eorumque subjectis piam exoramus devotionem, ut hæc statuta nostra ita observent paterna conlaboratione quemadmodum post se sua observari optabunt decreta, quo participes ejusdem mercedis fieri mereantur, qua nos credimus remunerandos pro talibus largitionibus. Ut ergo hoc nostræ institutionis testamentum tutiorem in Dei nomine obtineat firmitatis plenitudinem, prælibatorum patrum et coepiscoporum nostrorum manibus firmandum offerentes, manu nostra firmavimus et prædictorum principum eorumque et nostrorum amicorum atque fidelium manibus humiliter firmari rogavimus.